Diari Oficial de la Generalitat Valenciana


Sumari del DOGV 4202, del 04-03-2002 (2002/2108)

DECRET 29/2002, de 26 de febrer, del Govern Valencià, sobre mesures per limitar la pol·linització encreuada entre plantacions de cítrics.
-----------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2002/02/26/29/dof/vci/html**

### Dades del document

Número de DOGV
:   4202

Data del DOGV
:   04-03-2002

Secció del DOGV
:   I. DISPOSICIONS GENERALS

Número del document
:   2002/2108


Data del document
:   26-02-2002

Organisme emissor
:   Conselleria d'Agricultura, Pesca i Alimentació

Tipus de document
:   Decret

Correcció d'errades

 Descriptors 

:   * agres
    * agricultor
    * apicultura
    * mel
    * plantació

DECRET 29/2002, de 26 de febrer, del Govern Valencià, sobre mesures per limitar la pol·linització encreuada entre plantacions de cítrics. [2002/X2108]
  
A principi dels anys 90 van sorgir els primers problemes en el mercat de cítrics com a conseqüència de la presència de llavors en els fruits destinats al consum en fresc. En la campanya de 1993 es va establir l'obligació de traure els ruscos de la zona citrícola, a fi de pal·liar la situació plantejada. En la campanya següent, i fins a la del 2000, es va permetre l'accés dels ruscos a la zona, encara que allunyant-les 1.000 metres de les varietats susceptibles de provocar pol·linització encreuada. En els anys 2000 i 2001, es va prohibir totalment l'assentament de ruscos en la zona citrícola, i es va fixar una compensació econòmica.
  
Aquestes mesures tenien la finalitat de reduir la presència d'agents pol·linitzadors en els cítrics. En la campanya 1999 no van ser prou per evitar la presència de llavors, i això ha transcendit en la qualitat final de determinades varietats. Això no obstant, en les campanyes 2000 i 2001 han estat eficaces.
  
En conseqüència, atés el volum econòmic que genera la producció d'aquest tipus de fruites a la Comunitat Valenciana, cal mantenir la prohibició de l'assentament de ruscos als voltants de les plantacions de cítrics.
  
A l'efecte, la disposició addicional cinquena de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, permet fixar una distància mínima preventiva d'assentament de ruscos respecte de les plantacions de cítrics.
  
Per això, oïdes les organitzacions professionals agràries, a proposta de la consellera d'Agricultura, Pesca i Alimentació i després de la deliberació del Govern Valencià, en la reunió del dia 26 de febrer de 2002,
  
DECRETE
  
Article 1
  
Queda prohibit l'assentament de ruscos a menys de 5 quilòmetres de les plantacions de cítrics. Aquesta prohibició es mantindrà durant l'època de floració dels cítrics que, a aquest efecte, es fixa entre l'1 d'abril i el 31 de maig. No obstant això, la Conselleria d'Agricultura, Pesca i Alimentació podrà modificar, per mitjà d'una ordre, aquest període si les condicions agroclimàtiques alteran o modifiquen el període de floració.
  
Els apicultors de la Comunitat Valenciana podran rebre una indemnització econòmica directa per compensar la reducció d'ingressos derivada de la prohibició de l'assentament de ruscos en la zona citrícola. Aquesta ajuda serà proporcional al nombre de ruscos que l'apicultor tinga inscrits al Registre d'Explotacions Apícoles de la Comunitat Valenciana a 31 de gener de 2001. L'import d'aquesta ajuda no podrà superar la quantitat de 28 euros per rusc. Per mitjà d'una ordre de la Conselleria d'Agricultura, Pesca i Alimentació es regularan les condicions de la concessió. Aquesta ordre haurà de comptar amb la dotació pressupostària preceptiva.
  
Article 2
  
Del que s'estableix en l'article 1, se n'exceptuaran els assentaments apícoles que acomplisquen les condicions següents:
  
a) Albergar un màxim de 650 ruscos.
  
b) Comptar amb el consentiment previ, per escrit, de tots els propietaris de finques de cítrics existents en un radi d'1 quilòmetre al voltant del lloc d'ubicació dels ruscos.
  
c) Comunicar a l'oficina comarcal de la Conselleria d'Agricultura, Pesca i Alimentació la ubicació, a més de tots els acords a què s'ha arribat segons l'apartat anterior.
  
L'incompliment d'alguna de les tres condicions esmentades s'entendrà com a assentament de ruscos en una ubicació prohibida a l'efecte indicat en aquest decret.
  
Article 3
  
La distància de 5 quilòmetres entre els assentaments de ruscos i les plantacions de cítrics es podrà reduir a 1 quilòmetre en les àrees agrícoles en què la implantació de cultius que requereixen la pol·linització entomòfila per millorar-ne la productivitat tinga una especial significació. Les associacions d'agricultura implicades en cada municipi hauran de comunicar per escrit aquesta especial significació a l'oficina comarcal de la Conselleria d'Agricultura, Pesca i Alimentació, delimitant els polígons en què es proposa la reducció de la distància.
  
Article 4
  
Se suspén durant la vigència d'aquest decret, com a mesura complementària i exclusivament respecte de les plantacions de cítrics de les varietats dels grups clementina i híbrids de mandariner, la prohibició de realitzar tractaments fitosanitaris durant la floració, imposada per l'article 3 de l'Ordre de 20 de març de 1984, de la Conselleria d'Agricultura, Pesca i Alimentació, per la qual s'establia la normativa reguladora de les mesures especials que calia prendre en els emplaçaments apícoles i tractaments fitosanitaris sobre plantes en floració.
  
Article 5
  
Els ruscos no identificats individualment amb el número de registre apícola trobats a zones l'assentament dels quals estiga prohibit d'acord amb aquest decret, i la situació dels quals siga comprovada pel personal de la Conselleria d'Agricultura, Pesca i Alimentació, seran traslladats, després de l'exposició pública prèvia durant 10 dies al tauler d'anuncis de l'ajuntament del municipi en què es troben situats. Aquests fets es notificaran al propietari dels terrenys en què es trobaren instal·lats els ruscos. Una vegada transcorreguts 20 dies sense reclamació de titularitat dels ruscos, se'n procedirà a la destrucció.
  
La presència de ruscos identificats a la zona prohibida per mitjà d'aquest decret es notificarà a la persona interessada, la qual, en el termini de 7 dies comptadors a partir de la notificació, els haurà de traslladar a un altre assentament permés. Si no ho fa, la Conselleria procedirà al trasllat mitjançant execució forçosa i li notificarà el lloc on han estat ubicats, i serà responsabilitat de l'apicultor fer-se càrrec dels ruscos en el nou assentament.
  
Article 6
  
La presència de ruscos en els llocs prohibits implicarà la pèrdua de la condició de beneficiari de les ajudes per als apicultors indicades en l'article 1 d'aquest decret.
  
Article 7
  
La tramitació i resolució dels expedients gestionats en relació amb l'aplicació de les mesures previstes en aquest decret correspondrà als caps dels serveis territorials de la Conselleria d'Agricultura, Pesca i Alimentació.
  
Les actuacions derivades de la posada en marxa i l'aplicació d'aquesta norma les executarà el Servei de Promoció Comarcal.
  
Article 8
  
Els apicultors tindran com a termini per retirar els ruscos de la zona citrícola el període comprés entre la publicació d'aquest decret i el 20 de març del 2002.
  
DISPOSICIONS ADDICIONALES
  
Primera
  
En cadascun dels serveis territorials de la Conselleria d'Agricultura, Pesca i Alimentació es constituirà una mesa de seguiment i control de les mesures establides en aquest decret.
  
Estarà integrada per representants de la Conselleria d'Agricultura, Pesca i Alimentació i de les organitzacions professionals agràries amb major implantació, i la presidirà el cap dels serveis territorials.
  
Segona
  
Els serveis territorials de la Conselleria d'Agricultura, Pesca i Alimentació faran saber als òrgans competents les irregularitats detectades, a l'efecte del que es preveu en el capítol IV, dedicat a la inspecció i regulació de les infraccions i sancions tipificades en la Llei 3/1989, de 2 de maig, de la Generalitat Valenciana, de Activitats Qualificades, i el Decret 54/1990, de 26 de març, del Govern Valencià, pel qual s'aprova el Nomenclàtor d'Activitats Molestes, Insalubres, Nocives i Perilloses.
  
DISPOSICIONS FINALS
  
Primera
  
Es faculta la Conselleria d'Agricultura, Pesca i Alimentació perquè dicte les disposicions necessàries per al desenvolupament d'aquest decret.
  
Segona
  
Aquest decret entrarà en vigor l'endemà de la publicació en el Diari Oficial de la Generalitat Valenciana.
  
València, 26 de febrer de 2002
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
La consellera d'Agricultura, Pesca i Alimentació,


Còpia Permalink ELI